Vermiste hengelaar dood gevindHans Roelofsen. Foto: Facebook Hans Roelofsen, ŉ inwoner en hengelaar van Tweni naby Port Shepstone in KwaZulu-Natal, se liggaam is Saterdag opgespoor nadat hy vyf dae vermis was. Maj. Thulani Zwane, provinsiale polisiewoordvoerder, het aan Maroela Media gesê Roelofsen is Dinsdag 30 Junie vir die laaste keer om 06:30 gesien toe hy vermoedelik met sy wit Toyota-bakkie gery het om te gaan hengel. ŉ Vermistepersone-saak is deur sy familie aanhangig gemaak toe hy nie die dag teruggekeer het nie. “Die polisie het saam met ŉ opsporingsmaatskappy gewerk en die sein van ŉ toestel in sy bakkie nagegaan,” het Zwane gesê. “Ondersoekbeamptes het Saterdagoggend die sein tot ŉ gebied naby Batstone Drift gevolg, waar die bakkie gevind is.” Roelofsen se liggaam buite sy bakkie tussen suikerriet gevind. Hy is in die kop geskiet. “ŉ Vuurwapen het langs sy liggaam gelê,” het Zwane bygevoeg. Die polisie doen ŉ geregtelike doodsondersoek. Geen vuilspel word vermoed nie.